b'\n_START_ARTICLE_\nKazys Varnelis\n_START_SECTION_\nBiografija\n_START_PARAGRAPH_\n1941 m. baig\xc4\x97 Kauno taikomosios ir dekoratyvin\xc4\x97s dail\xc4\x97s institut\xc4\x85 (Stasio U\xc5\xa1insko dekoratyvin\xc4\x97s tapybos studij\xc4\x85). Nuo pat jaunyst\xc4\x97s dom\xc4\x97josi istorija ir kolekcionavimu. Valstybinio muziejaus ved\xc4\x97jo Pauliaus Galaun\xc4\x97s paskatintas liaudies meno dirbinius prad\xc4\x97jo rinkti dar b\xc5\xabdamas studentu. Muziejinio darbo patirties \xc4\xafgijo 1941\xe2\x80\x931943 m. vadovaudamas Ba\xc5\xbenytinio meno muziejui Kaune._NEWLINE_Akirat\xc4\xaf prapl\xc4\x97t\xc4\x97 1943\xe2\x80\x931945 m. studijuodamas Vienos dail\xc4\x97s akademijoje, \xc5\xa0tutgarte susipa\xc5\xbein\xc4\x99s su modernaus meno kolekcionieriumi Ottomaru Domnicku._NEWLINE_1949 m. i\xc5\xa1 Vokietijos emigravo \xc4\xaf JAV ir, apsigyven\xc4\x99s \xc4\x8cikagoje, \xc4\xafsteig\xc4\x97 ba\xc5\xbenytinio meno dirbtuves, k\xc5\xabr\xc4\x97 vitra\xc5\xbeus, altorius, interjerus ba\xc5\xbeny\xc4\x8dioms. 1963 m. gr\xc4\xaf\xc5\xbeo prie tapybos ir netrukus prad\xc4\x97jo reik\xc5\xa1tis parodose, greitai \xc4\xafgydamas gero dailininko reputacij\xc4\x85._NEWLINE_1967 m. pakviestas d\xc4\x97styti \xc4\x8cikagos miesto koled\xc5\xbee, kur 1973 m. jam suteiktas profesoriaus vardas. \xc5\xa0is periodas buvo ypa\xc4\x8d svarbus K. Varnelio k\xc5\xabryboje: tuo metu susiformavo originalus jo tapybos stilius, vienijantis konstruktyvizmo, minimalizmo ir optin\xc4\x97s dail\xc4\x97s elementus.\n_START_SECTION_\nTapyba\n_START_PARAGRAPH_\nXX a. 3 de\xc5\xa1imtmetyje rus\xc5\xb3 konstruktyvistai dav\xc4\x97 prad\xc5\xbei\xc4\x85 formuotis po\xc5\xbei\xc5\xabriui, kad tapyba \xe2\x80\x93 n\xc4\x97ra langas \xc4\xaf iliuzin\xc4\x99 tikrov\xc4\x99, prie\xc5\xa1ingai, tai pagal tam tikrus d\xc4\x97snius ir taisykles nuda\xc5\xbeyta plok\xc5\xa1tuma. \xc5\xa0i pozicija atsispindi ir K. Varnelio darbuose. Svarbu tai, kad savo k\xc5\xabriniams pritaikydamas lietuvi\xc5\xb3 liaudies ornamentikos motyvus, K. Varnelis sugeba derinti tradicij\xc4\x85 su modernumu: dvimat\xc4\x97je plok\xc5\xa1tumoje kuriamas trimatis vaizdas, svarbus optinis efektas, atsisakoma tradicin\xc4\x97s paveikslo formos._NEWLINE_Jau 1949 m. K. Varnelis pasuko dabar vadinamo minimalaus meno (Minimai Art) kryptimi, tapydamas geometrines abstrakcijas. Tuomet Minimal Art terminas dar nebuvo vartojamas. \xc5\xa0i tendencija dail\xc4\x97je buvo \xc4\xafvardijama kaip sistemin\xc4\x97 tapyba, serijinis menas, geometrin\xc4\x97 tapyba, konstruktyvizmas, ABC menas, koncepcinis menas ir kt._NEWLINE_K. Varnelis \xc4\xafsitvirtino \xc4\x8cikagos moderniojo meno avangarde, sureng\xc4\x97 asmenines parodas \xc4\x8cikagoje, Va\xc5\xa1ingtone, Milvauke, Iova Sityje, Vilniuje (1988). Jo k\xc5\xabrini\xc5\xb3 yra \xc4\xafsigij\xc4\x99 Guggenheimo muziejus Niujorke, \xc5\xa0iuolaikinio meno muziejus \xc4\x8cikagoje, taip pat Iovos, Budape\xc5\xa1to ir Vilniaus dail\xc4\x97s muziejai, \xc4\x8cikagos, Akrono, Detroito dail\xc4\x97s institutai bei privat\xc5\xabs kolekcininkai._NEWLINE_Ypatingos reik\xc5\xa1m\xc4\x97s K. Varnelio k\xc5\xabryboje tur\xc4\x97jo ir tebeturi optinis stilius arba opartas. \xc5\xa0iuo stiliumi jis yra suk\xc5\xabr\xc4\x99s daugyb\xc4\x99 darb\xc5\xb3. K. Varnelis i\xc5\xa1 kit\xc5\xb3 \xc5\xa1io stiliaus dailinink\xc5\xb3 (kaip Vasarely, Noland, Stel \xe2\x80\x93 la) i\xc5\xa1siskiria tolygiais toniniais per\xc4\x97jimais i\xc5\xa1 tamsos \xc4\xaf \xc5\xa1vies\xc4\x85 pagrindiniame k\xc5\xabrinio elemente. K. Varnelio meistri\xc5\xa1kumas leid\xc5\xbeia jam laisvai ir tapybi\xc5\xa1kai k\xc5\xabrinyje atkartoti tas pa\xc4\x8dias formas, i\xc5\xa1radingai jas jungti \xc4\xaf didesnes grupes ir \xc4\xaf t\xc5\xb3 grupi\xc5\xb3 pasikartojimus._NEWLINE_Paveikslai, pasi\xc5\xbeymintys precizi\xc5\xa1kai grie\xc5\xbetomis linijomis, sukuriantys linij\xc5\xb3 mirg\xc4\x97jimo, mira\xc5\xbeo iliuzij\xc4\x85, tapyti \xc4\xaf pagalb\xc4\x85 pasitelkus tik teptukus ir liniuotes. \xc4\xaesp\xc5\xabdinguose K. Varnelio k\xc5\xabriniuose atsispindintis i\xc5\xa1skirtinis dailininko spalvinis m\xc4\x85stymas primena archaji\xc5\xa1ko \xc5\xbeemaiti\xc5\xa1ko audinio ornamentik\xc4\x85._NEWLINE_Kazio ir Gabriel\xc4\x97s Varneli\xc5\xb3 namai \xc4\x8cikagoje tapo savoti\xc5\xa1ku muziejumi, stebinusiu \xc5\xbeymiausius \xc4\x8cikagos architektus ir parod\xc5\xb3 kuratorius. 1978 m. Varneli\xc5\xb3 \xc5\xa1eima persik\xc4\x97l\xc4\x97 \xc4\xaf Villa Virginia sodyb\xc4\x85 (Stokbrid\xc5\xbee, Massa\xc4\x8diusetsas), kurios erdviose sal\xc4\x97se \xc4\xafk\xc5\xabr\xc4\x97 nuolat gausinam\xc4\x85 kolekcij\xc4\x85 ir bibliotek\xc4\x85._NEWLINE_U\xc5\xbe nuopelnus du kartus \xe2\x80\x93 1969 m. ir 1974 m. \xe2\x80\x93 laim\xc4\x97jo \xc4\x8cikagos dail\xc4\x97s instituto Vielehr premij\xc4\x85, o 1975 m. apdovanotas National Endowment for the Arts stipendija.'